DA Den Europæiske Unions Tidende C 157/1

Vejledning i toldkontrol af grænseoverskridende overførsler af affald

Offentligt resumé

Dette dokument er ikke en juridisk bindende retsakt

(2015/C 157/01)

INDHOLD

1. INDLEDNING 3

2. VEJLEDNINGENS FORMÅL OG ANVENDELSESOMRÅDE 3

3. RETLIGE RAMMER 4

3.1. Bestemmelserne om toldkontrol i EF-toldkodeksen 4

3.2. Regler for overførsel af affald fastsat i forordningen om overførsel af affald (forordning (EF) nr. 1013/2006) 4

3.3. National lovgivning 6

4. SAMARBEJDE PÅ TVÆRS AF MYNDIGHEDER 6

4.1. Elementer, det anbefales at medtage i de nationale aftaler 7

5. SAMARBEJDE MELLEM EU'S MEDLEMSSTATER 7

6. INTERNATIONALT SAMARBEJDE 8

6.1. Indledning 8

6.2. Mål 8

6.3. Retsgrundlag 8

6.4. Toldmyndighedernes rolle 8

6.5. Anbefalet praksis 9

7. ANBEFALET MATERIALE 9

7.1. Kontaktlister hos toldmyndighederne og de kompetente nationale myndigheder 9

7.2. Bilag VII Oplysningsdokument 9

7.3. Bilag IA Anmeldelsesformular 9

7.4. Bilag IB Transportformular 9

7.5. Europols affaldsmanual 9

7.6. Uofficiel konsolideret version af bilag III, IIIA, IIIB, IV & IVA til forordning (EF) nr. 1013/2006 9

7.7. Praktisk guide til klassificering af grønlistet affald 10

7.8. »Landeliste« baseret på Kommissionens forordning (EF) nr. 1418/2007 om eksport af grønlistet affald til nyttiggørelse til lande, der ikke er omfattet af OECD-beslutningen 10

7.9. Kontaktorganernes retningslinjer 10

7.10. Bilag VI til Europa-Parlamentets og Rådets direktiv 2012/19/EU af 4. juli 2012 om affald af elektrisk og elektronisk udstyr (WEEE) 10

7.11. Varer med stoffer, der nedbryder ozonlaget: Liste over omhandlede Taric-koder 10

7.12. Manualer/håndbøger om overførsel af »brugte varer« 10

7.13. Overensstemmelseserklæring i henhold til bestemmelser baseret på artikel 6 i direktiv 2008/98/EF 11

7.14. IMPEL-TFS-værktøjer 11

8. BILAG I — ORDLISTE 11

8.1. Tolddefinitioner 11

8.2. Definitioner i forordning (EF) nr. 1013/2006 og tilhørende retsinstrumenter 12

9. BILAG II — FORKORTELSER 14

1. INDLEDNING

Sundheds- og miljøbeskyttelse er områder, der bliver stadig vigtigere. Lissabontraktaten anfører et højt niveau for beskyttelse og forbedring af miljøkvaliteten som nogle af Den Europæiske Unions mål (artikel 3 i TEU (1)). I EU's miljølovgivningskompleks (forordninger, direktiver, afgørelser) er der fastsat flere end 130 individuelle mål og målsætninger, der skal nås i perioden 2010-2050, og som afspejler EU's miljøpolitik. Blandt hovedmålene frem til 2020 er bl.a. afskaffelsen af ulovlige overførsler af affald (2)

Borgerne, civilsamfundet og de nationale myndigheder efterspørger strengere toldkontrol af import- og eksportvarer. Da toldmyndighederne er den eneste instans, hvor man har et fuldstændigt overblik over handelsstrømmene på tværs af EU's ydre grænse, er det også her, der kan ydes et af de væsentligste bidrag på området.

Toldmyndighedernes rolle er imidlertid fastsat i forskellige forordninger, som ikke er specifikt beregnet for toldområdet, og derfor kræver gennemførelsen af dem et tæt samarbejde med de kompetente nationale myndigheder.

Disse forordninger kræver, at toldmedarbejderne har et relativt højt videns- og kompetenceniveau på de områder, hvor de skal handle.

For at løse dette problem er denne vejledning (3) blevet udarbejdet af en ad hoc-arbejdsgruppe, hvor repræsentanter fra toldmyndighederne og de kompetente nationale myndigheder har bidraget med deres erfaringer bl.a. i forbindelse med de toldkontrolprocedurer, der finder anvendelse på grænseoverskridende overførsel af affald, med organisationen af det administrative samarbejde og med andre konkrete problemer i forbindelse med denne type overførsler.

Hensigten med denne vejledning er, at den skal støtte toldmyndighederne, når de udfører kontrol af overførsler af affald. Det er også meningen, at de skal hjælpe toldmyndighederne og de kompetente nationale myndigheder med at forbedre deres samarbejdsmetoder og udvikle god forvaltningspraksis. Kommissionen opfordrer de kompetente nationale myndigheder til at anvende vejledningen alle de steder, hvor de føler, at der er behov for støtte til toldkontroller.

Vejledningen skal ikke betragtes som obligatorisk.

2. VEJLEDNINGENS FORMÅL OG ANVENDELSESOMRÅDE

Hovedformålet med denne vejledning er at understøtte overholdelsen af de relevante bestemmelser i Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald (i det følgende benævnt »affaldsforordningen«) med henblik på at bidrage til beskyttelse af miljøet og menneskers sundhed, og på at skabe lige muligheder for EU's industri, navnlig ved at gøre følgende:

— give toldmyndighederne et praktisk redskab, der kan støtte dem, når de udfører de kontrolopgaver, der fremgår af affaldsforordningen

— give toldmyndighederne et redskab, der kan hjælpe dem med at identificere overførsler af affald, hvor reglerne ikke er overholdt, når de føres ind i EU's område, eller inden de føres ud af området

— skabe en anbefalet og harmoniseret tilgang til den toldkontrol, der er omfattet af affaldsforordningen i forbindelse med import, eksport og transit af affaldsoverførsler

— give anbefalinger til et forstærket samarbejde mellem toldmyndighederne og de kompetente nationale myndigheder, herunder problemfri udveksling af oplysninger

— give anbefalinger til et godt samarbejde med tredjelande om affald

— fremme operatørernes overholdelse af de gældende regler.

Denne vejledning finder anvendelse på forsendelser af affald, der importeres til, eksporteres fra eller føres i transit gennem Den Europæiske Union. Overførsler af affald mellem EU's medlemsstater er ikke omfattet af vejledningen.

Vejledningen omfatter ikke detaljerede opgaver, som hører under de kompetente nationale myndigheders ansvarsområder i forbindelse med afgørelsen om at forbyde eller begrænse import, eksport eller transit af grænseoverskridende overførsler af affald.

3. RETLIGE RAMMER

Denne del af vejledningen er tiltænkt de toldmedarbejdere, der har med grænseoverskridende overførsler af affald at gøre, lige fra det operationelle niveau til ledelsesniveau. Det er vigtigt at forstå, hvilken del af EU-lovgivningen det er, der finder anvendelse på affald, herunder hvilke retlige forpligtelser dette medfører for toldkontrol af grænseoverskridende overførsler af affald i alle medlemsstater. Toldmedarbejdere bør have godt kendskab til den gældende lovgivning, således at vejledningen kan blive gennemført korrekt og effektivt.

3.1. Bestemmelserne om toldkontrol i EF-toldkodeksen

Den generelle lovramme, hvorunder toldmyndighederne skal overvåge og foretage kontrol af ikke-EU-varer, er fastsat i forordning (EØF) nr. 2913/92 (EF-toldkodeksen) (4) (5) og forordning (EØF) nr. 2454/93 (gennemførelsesbestemmelser til EF-toldkodeksen) (6). EF-toldkodeksen indeholder de generelle regler og procedurer, som skal anvendes på varer, der bringes ind i eller ud af EU's toldområde, og den fastsætter, at toldmyndighederne er de primært ansvarlige for overvågningen af EU's internationale handel, og at de skal indføre foranstaltninger, som har til formål at beskytte EU mod unfair og ulovlig handel (7).

Toldmyndighederne bidrager til sikkerhed og sikring for EU og EU's borgere i forbindelse med varer, der importeres til og eksporteres fra EU, og hvor det er relevant i tæt samarbejde med andre myndigheder og på linje med det ansvar for grænserne, der tildeles dem på nationalt niveau. De kan udføre enhver toldkontrol, de skønner nødvendig, og som baserer sig primært på risikoanalyse.

Reglerne i EF-toldkodeksen finder anvendelse på alle varer, uden at dette dog må berøre de særlige regler, der gælder for andre områder.

3.2. Regler for overførsel af affald fastsat i forordningen om overførsel af affald (forordning (EF) nr. 1013/2006)

Ved forordning (EF) nr. 1013/2006 om overførsel af affald (8) (»affaldsforordningen«) indarbejdes internationale lovbestemmelser som dem, der er fastsat i Baselkonventionen af 22. marts 1989 om kontrol med grænseoverskridende transporter af farligt affald og bortskaffelse heraf (9) og i OECD's beslutning C(2001)107/final om kontrol med grænseoverskridende overførsel af affald bestemt til nyttiggørelse (10), i EU's retssystem.

Affaldsforordningen fastsætter kravene til overførsler af affald både inden for EU og mellem EU og tredjelande, og den er målrettet både import, eksport og transit af affald.

Toldmyndighederne får i henhold til affaldsforordningen udtrykkeligt til opgave at kontrollere grænseoverskridende overførsler af affald, der føres ind i, føres ud af eller føres i transit gennem EU, i henhold til forordningens artikel 35, 38, 42, 44, 45, 47, 48 og 55:

AFSNIT IV — EKSPORT FRA FÆLLESSKABET TIL TREDJELANDE KAPITEL 1 — Eksport af affald til bortskaffelse Artikel 35 — Procedure ved eksport til EFTA-lande KAPITEL 2 — Affald bestemt til nyttiggørelse Del 2 — Eksport til lande, der er omfattet af OECD-beslutningen Artikel 38 — Eksport af affald opført i bilag III, III A, III B, IV og IV A AFSNIT V — IMPORT TIL FÆLLESSKABET FRA TREDJELANDE KAPITEL 1 — Import af affald til bortskaffelse Artikel 42 — Procedurekrav i forbindelse med import fra lande, der er parter i Baselkonventionen eller fra andre områder i tilfælde af krise eller krig KAPITEL 2 — Import af affald til nyttiggørelse Artikel 44 — Procedurekrav ved import fra lande, der er omfattet af OECD-beslutningen, eller fra andre områder i tilfælde af krise eller krig Artikel 45 — Procedurekrav i forbindelse med import fra lande, der ikke er omfattet af OECD-beslutningen, men som er parter i Baselkonventionen, eller fra andre områder i tilfælde af krise eller krig AFSNIT VI — TRANSIT GENNEM FÆLLESSKABET FRA OG TIL TREDJELANDE KAPITEL 1 — Transit af affald til bortskaffelse Artikel 47 — Transit gennem Fællesskabet af affald bestemt til bortskaffelse KAPITEL 2 — Transit af affald til nyttiggørelse Artikel 48 — Transit gennem Fællesskabet af affald bestemt til nyttiggørelse AFSNIT VII — ANDRE BESTEMMELSER KAPITEL 1 — Yderligere forpligtelser Artikel 55 — Udpegning af Fællesskabets indgangs- og udgangstoldsteder

I henhold til disse artikler kræves toldmyndighedernes indgriben i forbindelse med kontrolprocedurer, hvis affald skal eksporteres, importeres eller føres i transit, og det er underlagt proceduren for forudgående skriftlig anmeldelse og samtykke, som resumeret i nedenstående tabel:

Hvornår Hvem Handling Hvad Til hvem Forud for fysisk indførelse i eller udførelse af EU's område Den kompetente afsendelses-, transit- eller bestemmelses-myndighed. sender en stemplet kopi af myndighedens samtykke Indgangs-/udgangs-/eksporttoldsteder Ved fysisk indførelse i eller udførelse af EU's område Transportør leverer en kopi af transport-formularen Indgangs-/udgangs-/eksporttoldsteder Så snart affaldet har forladt EU's område Udgangstoldsted sender en stemplet kopi af transportformularen, hvoraf det fremgår, at affaldet har forladt EU Den kompetente afsendelsesmyndighed Når toldformaliteterne er gennemført ved indførelse i EU's område Indgangstoldsted sender en stemplet kopi af transportformularen, hvoraf det fremgår, at affaldet er indført i EU Den kompetente bestemmelses- og transitmyndigheder Hvis en ulovlig overførsel af affald bliver opdaget Indgangs-/udgangs-/eksporttoldsteder informerer straks om den ulovlige overførsel Den kompetente myndighed i det land, hvor toldstedet er beliggende

Endvidere kan toldmyndighederne involveres i gennemførelsen af affaldsforordningens artikel 50, Håndhævelse i medlemsstater, samt i gennemførelsen af forbuddet mod visse eksporter af affald ud af EU.

Endvidere fastsætter Kommissionens forordning (EF) nr. 1418/2007 (11) specifikke regler for grønlistet affald, der eksporteres til nyttiggørelse til lande, der ikke er omfattet af OECD-beslutningen (12).

3.3. National lovgivning

Affaldsforordningen kan suppleres med national lovgivning, som fastsætter reglerne for håndhævelse. National lovgivning er ikke omfattet af denne vejledning.

4. SAMARBEJDE PÅ TVÆRS AF MYNDIGHEDER

Denne del af vejledningen er tiltænkt toldfagligt personale på ledelsesniveau.

For at sikre, at lovrammen for kontrol med grænseoverskridende overførsel af affald finder anvendelse på en ensartet facon i hele EU, er det en forudsætning, at der er et tæt samarbejde mellem toldmyndighederne og de kompetente nationale myndigheder.

Der bør sættes størst fokus på at skabe en fælles tilgang for toldmyndighederne og de kompetente nationale myndigheder under kontrolprocessen, og der bør tages hensyn til de forskellige ministeriers og myndigheders respektive ansvarsområder i forbindelse med gennemførelsen af affaldsforordningen.

Det anbefales, at samarbejdet mellem toldmyndighederne og de kompetente nationale myndigheder, og eventuelt også andre myndigheder med kompetence inden for relaterede områder, baseres på formelle nationale aftaler.

Artikel 13 (13) i EF-toldkodeksen (forordning (EØF) nr. 2913/92) fastslår, at toldmyndighederne kan træffe kontrolforanstaltninger for at sikre, at både toldforskrifterne og enhver anden lovgivning, der finder anvendelse på de varer, som krydser EU's grænse, anvendes korrekt. Når disse kontroller udføres af både toldmyndighederne og de kompetente nationale myndigheder, skal dette foregå i tæt samarbejde.

Af artikel 50, stk. 5 (14), i affaldsforordningen fremgår det, at EU-medlemsstaterne er forpligtet til at samarbejde med hinanden.

Samarbejdet mellem toldmyndighederne og de kompetente nationale myndigheder bør som udgangspunkt bygge på en aftale, der dækker alle de nødvendige aspekter af en fælles handling, for at sikre at processen med at identificere en eventuelt ulovlig overførsel gennemføres på passende vis.

For at give toldmyndighederne eller den ansvarlige kompetente nationale myndighed mulighed for på pasende vis at opfylde de krav, der er beskrevet i vejledningen, skal følgende være entydigt identificeret:

— ansvarsfordelingen (hvem?)

— rette tid og sted for de pågældende myndigheders indgriben (hvor og hvornår?)

— beskrivelse af logikken ved at vælge netop denne tilgang (hvorfor?), samt

— den valgte metode (hvordan?)

Ensartet gennemførelse af de krav, der er fastsat i vejledningen, er et vigtigt element for fremtidige fælles tiltag i forbindelse med grænseoverskridende overførsler af affald. Disse fremtidige tiltag bør bygge på den samarbejdsorienterede tilgang, der er blevet opnået enighed om i vejledningens principper og elementer.

Forud for etablering af ethvert praktisk samarbejde mellem de ansvarlige myndigheder, bør følgende skridt ideelt set være fulgt:

— Etablering og opretholdelse af ajourførte kontaktpunkter mellem toldmyndighederne og de kompetente myndigheder — både på ledelsesniveau og på operationelt ekspertniveau.

— Fastsættelse af »nationale rammer« for samarbejde baseret på anbefalingerne i vejledningen og under hensyntagen til den nationale lovgivning og/eller de administrative strukturer og de forskellige myndigheders ansvarsområder/funktioner.

— Etablering af aftaler mellem de involverede myndigheder, som f.eks. aftalememoranda.

— Omdannelse af aftaler til praktiske procedurer for gennemførelse af inspektioner.

Det anbefales i givet fald at opfordre det politiske niveau og de ansvarlige ministerier til at understøtte etableringen af aftalememoranda.

4.1. Elementer, det anbefales at medtage i de nationale aftaler

Det anbefales at medtage følgende elementer i samarbejdsaftalerne:

— en kontaktliste over den ansvarlige enhed/afdeling hos de enkelte myndigheder

— de aftalte roller og ansvarsområder hos toldmyndighederne og/eller den kompetente nationale myndighed i forbindelse med inspektioner under hensyntagen til nationale strukturer og lokale forhold

— metoder til udveksling af oplysninger og efterretninger mellem toldmyndighederne og de kompetente nationale myndigheder om fremtidige risikobaserede, målrettede aktiviteter og inspektionsaktiviteter under hensyntagen til eksisterende IT-værktøjer

— indføring af jævnlige møder mellem toldmyndighederne og ansatte hos de kompetente nationale myndigheder på strategisk, ledelsesmæssigt og operationelt niveau inden for aftalte rammer

— rammerne for et produktivt og effektivt langsigtet samarbejde

— uddannelse af de ansvarlige toldmedarbejdere, herunder fælles uddannelsessessioner

— metoder, processer, procedurer og elementer vedrørende samarbejdet i forbindelse med specifikke projekter

— tidlig kontakt mellem toldmyndighederne og de kompetente nationale myndigheder om kommende lovforslag, som kan påvirke begge myndigheder

— udveksling af oplysninger mellem toldmyndighederne og de kompetente nationale myndigheder på nationalt niveau og mellem medlemsstaterne om tildeling af forenklede toldgodkendelsesprocedurer, f.eks. AEO-certifikater (15)

— tilstrækkelige ressourcer hos de myndigheder, der er involveret i aftalen om kontrol af overførsler af affald.

5. SAMARBEJDE MELLEM EU'S MEDLEMSSTATER

Samarbejdet mellem toldmyndighederne i EU's medlemsstater består primært i deling af efterretninger, risikohåndtering og udveksling af god praksis.

Visse medlemsstaters toldmyndigheder har oprettet samarbejdsmekanismer mellem sig, herunder jævnlige møder og fælles toldaktioner.

Artikel 4g i gennemførelsesbestemmelserne til EF-toldkodeksen fastsætter medlemsstaternes juridiske forpligtelse til at udveksle oplysninger om risiko medlemsstaterne imellem.

Af artikel 50, stk. 5 (16), i affaldsforordningen fremgår det, at EU-medlemsstaterne er forpligtet til at samarbejde med hinanden.

IMPEL-TFS (17) har på multilateralt niveau vist sig at være et effektivt samarbejdsforum. Det er et uformelt netværk af repræsentanter fra miljø-, told- og politimyndigheder, samt andre myndigheder, der spiller en rolle i håndhævelsen af grænseoverskridende overførsler af affald. IMPEL-TFS udfører opgaver som oplysningsaktiviteter, kapacitetsopbygning, fremme af samarbejde mellem myndigheder på tværs af grænser samt operationelle håndhævelsesaktiviteter. Ydermere har IMPEL-TFS udarbejdet adskillige værktøjer, som skal understøtte inspektioner og kontroller af overførsler af affald, som foretages af de kompetente nationale myndigheder (18).

De fleste EU-medlemsstater har udpeget et kontaktpunkt til IMPEL-TFS. Medlemsstaternes toldmyndigheder opfordres til også at informere deres nationale kontaktpunkt, når de informerer de kompetente nationale myndigheder (19).

6. INTERNATIONALT SAMARBEJDE

6.1. Indledning

Ulovlige overførsler af affald kan medføre miljø- og helbredsskader i bestemmelseslandene og underminere lovlige affaldsbehandlings- og genanvendelsesindustrier i EU og i bestemmelseslandet (20).

EU modtager jævnligt anmodninger om at gennemføre effektive foranstaltninger mod dette fænomen.

Der kan også opstå problemer, når der bliver givet tilladelse til at eksportere overførsler af affald fra EU til tredjelande. Det kan f.eks. være på grund af utilstrækkelig kommunikation mellem de EU-medlemsstater, som overførslen transporteres igennem til eksport, identifikation af affaldet som et tilladt produkt i bestemmelseslandet, brug af de rette procedurer og den ledsagende dokumentation, ændringer i affaldslovgivningen i bestemmelseslandene, uenighed om klassificeringen eller problemer med at overholde tilbagetagelsespligten.

Ulovlig handel med affald fratager europæisk industri muligheden for at anvende genbrugsaffald som en alternativ ressource til primære råstoffer.

Det anbefales derfor at styrke det internationale samarbejde og forbedre samarbejdet mellem EU-medlemsstaterne (21).

6.2. Mål

— formulere anbefalinger til godt samarbejde med tredjelande om affald

— præcisere toldmyndighedernes rolle i forhold til tredjelande ved kontrol af eksport af affald.

6.3. Retsgrundlag

— Affaldsforordningens artikel 52 (22) : fastsætter retsgrundlaget for internationalt samarbejde med tredjelande.

— Aftaler om samarbejde og gensidig administrativ bistand vedrørende toldanliggender : EU har underskrevet aftaler med en række lande (23) (24) om toldsamarbejde og alle forhold vedrørende anvendelsen af toldlovgivningen. Samarbejdet vil kunne hjælpe toldmyndighederne med at udnytte eksisterende værktøjer mere effektivt til at kontrollere handelsstrømmene og bekæmpe svig og andre ulovlige aktiviteter. Denne type aftaler kan tjene som udgangspunkt for samarbejde om grænseoverskridende overførsel af affald, hvor der forekommer toldsvig.

6.4. Toldmyndighedernes rolle

Affaldsforordningen fastsætter principper og procedurer for de kompetente nationale myndigheders kontrol med eksport, import og transit, herunder toldmyndighedernes. Selv om de kompetente nationale myndigheder har det primære ansvar for at håndhæve affaldsforordningen, når det kommer til samarbejde mellem medlemsstaterne eller med tredjelandes myndigheder, spiller toldmyndighederne en hovedrolle i forbindelse med kontrollen ved EU's ydre grænser.

Toldmyndighederne står for risikohåndtering og -analyser, deling af oplysninger og efterretninger, håndhævelse og deltagelse i fælles håndhævelsesaktioner (som kræver samarbejde på tværs af myndigheder, herunder bilateralt eller multilateralt toldsamarbejde).

Toldmyndighederne i EU-medlemsstaterne kan også blive kontaktet af tredjelandes toldmyndigheder, som søger bistand til at stoppe ulovlige overførsler af affald eller til at dele efterretninger på bilateralt eller multilateralt niveau.

6.5. Anbefalet praksis

De steder, hvor der etableres internationalt (bilateralt eller multilateralt) (25) samarbejde med henblik på at bekæmpe ulovlig handel med affald eller fremme lovlig handel med affald, anbefales det, at de myndigheder fra EU, der er involveret:

— involverer alle de kompetente myndigheder, herunder toldmyndighederne, i forhandlingerne om, indgåelsen af og processen for gennemførelse af samarbejdet

— sikrer, at samarbejdet er i overensstemmelse med EU's generelle politikker (industri, handel, diplomati, miljø, told), som det implicit kræves i affaldsforordningens artikel 52

— sikrer, at de standpunkter, der forsvares bilateralt eller i multilaterale fora, er på linje med EU's politik

— holder de andre EU-medlemsstater og EU-Kommissionen jævnligt underrettet om de primære udviklinger i samarbejdet på passende og rettidig vis.

7. ANBEFALET MATERIALE

7.1. Kontaktlister hos toldmyndighederne og de kompetente nationale myndigheder

Database med kontaktoplysninger til toldkontorer i medlemsstaterne (26).

Liste over kompetente nationale myndigheder i medlemsstaterne (27).

7.2. Bilag VII Oplysningsdokument

Dokumentet i bilag VII (»Oplysningsdokument«) til affaldsforordningen skal altid ledsage overførsler af affald, der falder ind under proceduren for oplysningskrav i affaldsforordningen (28).

7.3. Bilag IA Anmeldelsesformular

Dokumentet i bilag IA (»Anmeldelsesformular«) til affaldsforordningen skal altid ledsage overførsler af affald, der falder ind under anmeldelsesproceduren i forordningen (29).

7.4. Bilag IB Transportformular

Dokumentet i bilag IB (»Transportformular«) til affaldsforordningen skal altid ledsage overførsler af affald, der falder ind under anmeldelsesproceduren i affaldsforordningen (30).

7.5. Europols affaldsmanual

Manualen »Waste Transport Checks« (kontrol med affaldsoverførsler), som er offentliggjort af det nationale belgiske politi, er blevet udviklet for at hjælpe politifolk i marken med at kontrollere grænseoverskridende overførsler af affald. Den indeholder generelle praktiske oplysninger om lister og procedurer i affaldsforordningen, samt om hvad man skal overveje, når man udfører inspektion af en affaldsoverførsel.

Manualen udleveres efter anmodning. Kontakt venligst den kompetente nationale myndighed eller dit nationale kontaktpunkt i IMPEL-TFS-netværket (31).

7.6. Uofficiel konsolideret version af bilag III, IIIA, IIIB, IV & IVA til forordning (EF) nr. 1013/2006

Dette dokument indeholder en ajourført version af den konsoliderede liste over affald (32).

7.7. Praktisk guide til klassificering af grønlistet affald

Praktisk vejledning til klassificering af grønlistet affald (med billeder) efter affaldsforordningen kan hjælpe toldmyndighederne til at identificere og evaluere grønlistet affald korrekt, hvilket er af afgørende betydning for de procedurer, der skal anvendes (33).

7.8. »Landeliste« baseret på Kommissionens forordning (EF) nr. 1418/2007 om eksport af grønlistet affald til nyttiggørelse til lande, der ikke er omfattet af OECD-beslutningen

Den såkaldte »landeliste« er en konsolideret og jævnligt ajourført kilde til oplysninger om kontrolprocedurer i forbindelse med eksport af grønlistet affald (bilag III og IIIA) til nyttiggørelse til lande, der ikke er omfattet af OECD-beslutningen. Den er baseret på Kommissionens forordning (EF) nr. 1418/2007 om eksport af grønlistet affald til nyttiggørelse til lande, der ikke er omfattet af OECD-beslutningen (34).

I tilfælde, hvor en procedure for eksport af ikke-farligt affald til lande, der ikke er omfattet af OECD-beslutningen, ikke er udtrykkeligt nævnt i bilaget til forordning (EF) nr. 1418/2007, mindes der om, at option b) om forudgående anmeldelse og samtykke automatisk finder anvendelse, jf. denne forordnings generelle bestemmelser.

7.9. Kontaktorganernes retningslinjer

Kontaktorganernes retningslinjer indeholder alle medlemsstaters fælles forståelse af, hvordan affaldsforordningen skal fortolkes. Der er opnået enighed om en række retningslinjer for visse affaldsstrømme (f.eks. skrottede køretøjer), og de revideres jævnligt. Kontaktorganerne er nået til enighed om retningslinjerne, men de er ikke juridisk bindende.

Retningslinjerne indeholder nyttige oplysninger for de toldmyndigheder, der er ansvarlige for håndhævelsen af affaldsforordningen, da de giver anvisninger på, hvordan det kan ses, om en vare er blevet kasseret som affald eller ej (35).

7.10. Bilag VI til Europa-Parlamentets og Rådets direktiv 2012/19/EU af 4. juli 2012 om affald af elektrisk og elektronisk udstyr (WEEE) (36)

Bilag VI til WEEE-direktivet fastsætter juridisk bindende mindstekrav til overførsler af brugt EEE, der mistænkes for at være WEEE. I henhold til bilag VI er det eksportørens ansvar at bevise, at brugt EEE, der mistænkes for at være WEEE, sendes til udlandet. Det er følgelig eksportøren, der skal teste og levere dokumenter om overførslens karakter, der beviser, at overførslen er brugt EEE og ikke WEEE.

7.11. Varer med stoffer, der nedbryder ozonlaget: Liste over omhandlede Taric-koder

Forordning (EF) nr. 1005/2009 (37) pålægger restriktioner for import og forbyder eksport af stoffer, der nedbryder ozonlaget (ozonnedbrydende stoffer). Disse foranstaltninger er blevet indarbejdet i Taric-databasen.

7.12. Manualer/håndbøger om overførsel af »brugte varer«

Adskillige medlemsstater har offentliggjort manualer og håndbøger, som skal give oplysninger om gældende lovgivning, der specifikt er rettet til de myndigheder, som er ansvarlige for håndhævelse af affaldsforordningen. De giver anvisninger på, hvordan der kan skelnes mellem affald og ikke-affald for visse affaldsstrømme, og vejledning i, hvordan man overholder den relevante miljølovgivning (38).

7.13. Overensstemmelseserklæring i henhold til bestemmelser baseret på artikel 6 i direktiv 2008/98/EF (39)

Der findes en skabelon til erklæringen om overensstemmelse med kriterierne for affaldsfasens ophør for kobber og glasskår i bilag III til forordning (EF) nr. 333/2011 (40).

7.14. IMPEL-TFS-værktøjer

Affaldsovervågning (41).

8. BILAG I — ORDLISTE

8.1. Tolddefinitioner

I vejledningen anvendes specifik terminologi, der er defineret i EF-toldkodeksen, som f.eks.:

Toldkontrol

Specifikke handlinger, der foretages af toldmyndighederne, med henblik på at sikre en korrekt anvendelse af toldbestemmelserne og anden lovgivning vedrørende indførsel til og udførsel fra Den Europæiske Unions toldområde.

Frigivelse af en vare

Den handling, hvorved toldmyndighederne giver tilladelse til, at der disponeres over en vare til de formål, der er fastsat under den toldprocedure, som varen er henført under.

Overgang til fri omsætning

Toldprocedure, hvorved ikke-fællesskabsvarer får toldmæssig status som fællesskabsvarer og frigives på det indre marked. Overgang til fri omsætning indebærer anvendelse af handelspolitiske foranstaltninger og opfyldelse af de øvrige formaliteter, der er fastsat med henblik på indførsel af varer, samt anvendelse af de efter lovgivningen skyldige afgifter.

Ikke-fællesskabsvarer under en anden toldprocedure end overgang til fri omsætning

Disse procedurer omfatter forsendelse, toldoplag, aktiv forædling, forarbejdning under toldkontrol eller midlertidig indførsel.

Eksport

Procedure beskrevet i artikel 161 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks.

Forsendelse

Toldprocedure, der giver mulighed for forsendelse fra et sted til et andet inden for Fællesskabets toldområde for følgende varer:

— ikke-fællesskabsvarer, uden at de pålægges importafgifter eller andre afgifter eller undergives handelspolitiske foranstaltninger

— fællesskabsvarer, der er omfattet af eller nyder godt af eksportforanstaltninger, henholdsvis kan omgå eller uretmæssigt nyde godt af sådanne foranstaltninger.

Udførselstoldsted

Det toldsted, der er udpeget af toldmyndighederne i overensstemmelse med toldbestemmelserne, hvor formaliteterne for at angive varer, der forlader Fællesskabets toldområde til en toldmæssig bestemmelse eller anvendelse, herunder en passende risikobaseret kontrol, skal afsluttes.

Udgangstoldsted

Det toldsted, der er udpeget af toldmyndighederne i overensstemmelse med toldbestemmelserne, hvor varer skal frembydes, før de forlader Fællesskabets toldområde, og hvor de vil blive underkastet toldkontrol for så vidt angår anvendelsen af udførselsformaliteter, og en passende risikobaseret kontrol.

Indførselstoldsted

Det toldsted, der er udpeget af toldmyndighederne i overensstemmelse med toldbestemmelserne, hvor formaliteterne for at angive varer, der er ført ind i Fællesskabets toldområde til en toldmæssig bestemmelse eller anvendelse, herunder en passende risikobaseret kontrol, skal udføres.

Indgangstoldsted

Det toldsted, der er udpeget af toldmyndighederne i overensstemmelse med toldbestemmelserne, hvortil varer, der er ført ind i Fællesskabets toldområde, straks skal transporteres, og hvor de underkastes en passende risikobaseret kontrol.

Risiko

Sandsynligheden for at en hændelse opstår i forbindelse med indførsel, udførsel, transit og overførsel samt særlige anvendelsesformål for så vidt angår varebevægelser mellem Fællesskabets toldområde og tredjelande, og for tilstedeværelsen af varer, der ikke har fællesskabsstatus, og som

— forhindrer en korrekt anvendelse af EF-foranstaltninger eller nationale foranstaltninger eller

— bringer Fællesskabets og dets medlemsstaters finansielle interesser i fare eller

— udgør en trussel mod Fællesskabets sikkerhed, folkesundheden, miljøet eller forbrugerne.

Risikoforvaltning

Den systematiske identifikation af risici og gennemførelse af alle de foranstaltninger, der er nødvendige for at begrænse risiciene. Dette indebærer aktiviteter som indsamling af data og oplysninger, analyse og vurdering af risici, fastsættelse og indledning af tiltag og regelmæssig kontrol og tilsyn med processen og dens resultater baseret på internationale, EF- og nationale kilder og strategier.

8.2. Definitioner i forordning (EF) nr. 1013/2006 og tilhørende retsinstrumenter

Affald

Ethvert stof eller enhver genstand, som indehaveren skiller sig af med eller agter eller er nødt til at skille sig af med.

Nyttiggørelse

Enhver operation, hvis hovedresultat er, at affald opfylder et nyttigt formål ved at erstatte anvendelsen af andre materialer, der ellers ville være blevet anvendt til at opfylde en bestemt funktion, eller som er forberedt med henblik på at opfylde den bestemte funktion i anlægget eller i økonomien generelt. Bilag II til direktiv 2008/98/EF om affald indeholder en ikke-udtømmende liste over nyttiggørelsesoperationer (42).

Bortskaffelse af affald

Enhver affaldsoperation, der ikke er nyttiggørelse, også hvis operationen som sekundær konsekvens fører til genvinding af stoffer eller til energiudnyttelse. Bilag I indeholder en ikke-udtømmende liste over bortskaffelsesoperationer (43).

Indførsel

Indførsel af affald til Fællesskabet, dog med undtagelse af transit gennem EU.

Eksport

Udførsel af affald fra Fællesskabet, dog med undtagelse af transit gennem EU.

Transit

Overførsel af affald eller planlagt overførsel af affald igennem et eller flere andre lande end afsendelseslandet eller bestemmelseslandet.

Kompetent myndighed

a) i en medlemsstat det organ, der er udpeget af den pågældende medlemsstat i overensstemmelse med artikel 53 eller [i affaldsforordningen] eller

b) i en ikke-medlemsstat, der er part i Baselkonventionen, det organ, der er udpeget af landet som kompetent myndighed med hensyn til konventionen i overensstemmelse med dens artikel 5, eller

c) i et land, der hverken henhører under litra a) eller b), det organ, der er udpeget som kompetent myndighed af det pågældende land eller den pågældende region, eller hvis et sådant ikke er udpeget, den regeludstedende myndighed i det land eller den region, under hvis jurisdiktion overførsel af affald henhører, alt efter om det drejer sig om overførsel med henblik på nyttiggørelse, bortskaffelse eller transit.

Ulovlig overførsel af affald

Overførsel af affald, der foretages:

a) uden anmeldelse til alle de berørte kompetente myndigheder i henhold til denne forordning eller

b) uden de berørte kompetente myndigheders samtykke i henhold til affaldsforordningen eller

c) med samtykke fra de berørte kompetente myndigheder opnået ved forfalskning, afgivelse af vildledende oplysninger eller svig eller

d) på en måde, der ikke er klart specificeret i anmeldelses- eller transportformularerne eller

e) på en måde, der resulterer i nyttiggørelse eller bortskaffelse i strid med fællesskabsreglerne eller internationale regler eller

f) i strid med artikel 34, 36, 39, 40, 41 og 43 [i affaldsforordningen] eller

g) i forbindelse med overførsel af affald som omhandlet i artikel 3, stk. 2 og 4, [i affaldsforordningen], og hvor det viser sig, i) at affaldet ikke står anført i bilag III, III A eller III B, eller ii) at artikel 3, stk. 4, ikke er overholdt, eller iii) at overførslen foretages på en måde, der ikke klart er specificeret i dokumentet i bilag VII.

Anmeldelsesformular

Anmeldelsesformular i bilag IA til affaldsforordningen (44).

Transportformular

Transportformular i bilag IB til affaldsforordningen (45).

Oplysningsdokument

Oplysningsdokument i bilag VII til affaldsforordningen (46).

Grønlistet affald

Ikke-farligt affald og/eller affald, der medfører begrænset eller ingen miljørisiko, og som er opført i bilag III, IIIA og V (liste B) til affaldsforordningen (47).

Affald på den orange liste

Farligt affald og/eller affald, som er opført i bilag IV og V (liste A) til affaldsforordningen (48).

9. BILAG II — FORKORTELSER

AEO Autoriseret økonomisk operatør Affaldsforordningen Den Europæiske Unions forordning om overførsel af affald (forordning (EF) nr. 1013/2006) ASEAN Sammenslutningen af Sydøstasiatiske Nationer (Brunei Darussalam, Myanmar/Burma, Cambodja, Filippinerne, Indonesien, Laos, Malaysia, Singapore, Thailand, Vietnam) CFC Chlorofluorocarboner (typer af ozonnedbrydende stoffer) CRMS Fællesskabets toldrisikostyringssystem ECS Eksportkontrolsystemet EFTA Den Europæiske Frihandelssammenslutning (Island, Liechtenstein, Norge, Schweiz) IMPEL — TFS Den Europæiske Unions netværk for gennemførelse og håndhævelse af Fællesskabets miljølovgivning — grænseoverskridende overførsel af affald KN Den kombinerede nomenklatur NCP Nationalt kontaktpunkt (IMPEL-TFS) OECD Organisationen for Økonomisk Samarbejde og Udvikling RIF Risikoinformationsformular Taric Fællesskabets integrerede toldtarif WCO Verdenstoldorganisationen WEEE Affald af elektrisk og elektronisk udstyr

(1) http://eur-lex.europa.eu/legal-content/DA/TXT/?uri=CELEX:12012M/TXT.

(2) http://www.eea.europa.eu/publications/towards-a-green-economy-in-europe.

(3) Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald (EUT L 190 af 12.7.2006, s. 1) indeholder detaljerede kontrolprocedurer, som skal beskytte miljøet og EU's borgere. Denne udgave af vejledningen er imidlertid et offentligt resumé. Detaljerne om de anbefalede toldkontrolprocedurer er ikke offentligt tilgængelige for at undgå risikoen for, at kontrollen ved EU's grænser omgås.

(4) Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1) forbliver i kraft, indtil EU-toldkodeksen i Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1) træder i kraft den 1. maj 2016.

(5) http://eur-lex.europa.eu/LexUriServ/LexUriServ.do?uri=CONSLEG:1992R2913:20070101:DA:PDF.

(6) http://ec.europa.eu/taxation_customs/resources/documents/customs/procedural_aspects/general/regulation_2454_93_en.pdf.

(7) Forordning (EU) nr. 952/2013, artikel 3, Toldmyndighedernes opgave.

(8) http://eur-lex.europa.eu/LexUriServ/LexUriServ.do?uri=CONSLEG:2006R1013:20130410:DA:PDF.

(9) Baselkonventionen om kontrol med grænseoverskridende overførsel af farligt affald og bortskaffelse heraf http://www.basel.int/Portals/4/Basel%20Convention/docs/text/BaselConventionText-e.pdf.

(10) Se OECD's websted http://www.oecd.org/env/waste/theoecdcontrolsystemforwasterecovery.htm og beslutningens ordlyd http://www.oecd.org/env/waste/30654501.pdf.

(11) Kommissionens forordning (EF) Nr. 1418/2007 af 29. november 2007 om eksport til nyttiggørelse af visse typer affald, der er opført i bilag III eller IIIA til Europa-Parlamentets og Rådets forordning (EF) nr. 1013/2006, til visse lande, der ikke er omfattet af OECD-beslutningen om kontrol med grænseoverskridende overførsel af affald (EUT L 316 af 4.12.2007, s. 6).

(12) Lande, som ikke har gennemført OECD-Rådets beslutning C(2001)107/final http://acts.oecd.org/Instruments/ShowInstrumentView.aspx?InstrumentID=221&InstrumentPID=217&Lang=en&Book=False. Se afsnit 8.3.6.5. Eksport af grønlistet affald til lande, der ikke er omfattet af OECD-beslutningen i retningslinjerne.

(13) »Toldmyndighederne kan på de efter gældende bestemmelser fastsatte betingelser træffe alle de kontrolforanstaltninger, de skønner nødvendige for at anvende toldbestemmelserne og anden lovgivning korrekt.«

(14) »5. Medlemsstaterne samarbejder bilateralt eller multilateralt for at fremme forebyggelse og opdagelse af ulovlige overførsler.«

(15) Autoriseret økonomisk operatør i henhold til Kommissionens forordning (EF) nr. 1875/2006 af 18. december 2006 om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EUT L 360 af 19.12.2006, s. 64).

(16) Artikel 50, stk. 5: »Medlemsstaterne samarbejder bilateralt eller multilateralt for at fremme forebyggelse og opdagelse af ulovlige overførsler.«

(17) http://impel.eu/cluster-2/.

(18) Se afsnit 7. Anbefalet materiale .

(19) http://impel.eu/cluster-2/cluster-participants/.

(20) KOM(2011) 25 endelig. Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Imødegåelse af udfordringerne på råvaremarkederne og med hensyn til råstoffer.

(21) Se afsnit 5. Samarbejde mellem EU's medlemsstater

(22) Medlemsstaterne samarbejder — i kontakt med Kommissionen når det er hensigtsmæssigt og nødvendigt — med andre af Baselkonventionens parter og mellemstatslige organisationer, bl.a. gennem udveksling og/eller deling af oplysninger, fremme af miljømæssigt forsvarlige teknikker og udformning af passende adfærdskodekser.

(23) ASEAN, Canada, Kina, Hong Kong Kina, Indien, Japan, Korea og De Forenede Stater.

(24) http://ec.europa.eu/taxation_customs/common/international_affairs/third_countries/index_en.htm.

(25) F.eks. ved oprettelse af projekter om teknisk bistand i forbindelse med grænseoverskridende overførsel af affald eller ved deltagelse i en kontrolaktion.

(26) http://ec.europa.eu/taxation_customs/common/databases/index_en.htm.

(27) http://ec.europa.eu/environment/waste/shipments/links.htm.

(28) Jf. fodnote 8.

(29) Jf. fodnote 8.

(30) Jf. fodnote 8.

(31) http://impel.eu/cluster-2/cluster-participants/.

(32) https://www.gov.uk/government/publications/waste-shipments-regulation-wsr-consolidated-waste-list.

(33) http://www.bundesabfallwirtschaftsplan.at/dms/bawp/Manual-Abfallverbringung-2012neu/Manual%20Abfallverbringung%202012neu.pdf.

(34) http://www.umweltbundesamt.de/sites/default/files/medien/378/dokumente/staatenliste_juli_2014.pdf.

(35) http://ec.europa.eu/environment/waste/shipments/guidance.htm.

(36) EUT L 197 af 24.7.2012, s. 38.

(37) Europa-Parlamentets og Rådets forordning (EF) nr. 1005/2009 af 16. september 2009 om stoffer, der nedbryder ozonlaget (EUT L 286 af 31.10.2009, s. 1).

(38) http://www.bundesabfallwirtschaftsplan.at/dms/bawp/Handbuch-Leitfaden-Abfall-versus-Gebrauchtware---de-eng_end_2014-06-24_eBook/Handbuch%20Leitfaden%20Abfall%20versus%20Gebrauchtware%20-%20de-eng_end_2014-06-24_eBook.pdf.

http://www.naturvardsverket.se/Documents/publikationer/978-91-620-8494-3.pdf.

http://www.ilent.nl/Images/2011_11%20Regels%20export%202ehands%20elektronica_v04ENG_tcm334-327366.PDF.

(39) Europa-Parlamentets og Rådets direktiv 2008/98/EF af 19. november 2008 om affald og om ophævelse af visse direktiver (EUT L 312 af 22.11.2008, s. 3).

(40) Rådets forordning (EU) nr. 333/2011 af 31. marts 2011 om fastsættelse af kriterier for, hvornår visse typer metalskrot ophører med at være affald ifølge Europa-Parlamentets og Rådets direktiv 2008/98/EF (EUT L 94 af 8.4.2011, s. 2).

(41) http://impel.eu/cluster-2/

(42) Jf. fodnote 39.

(43) Jf. fodnote 39.

(44) Jf. fodnote 8.

(45) Jf. fodnote 8.

(46) Jf. fodnote 8.

(47) Jf. fodnote 8.

(48) Jf. fodnote 8.